Westside reis nou in styl - Local News - Erongo
Wednesday, October 27th, 2021 12:20:55
Ouers het geld ingesamel om 'n skoolbus vir 'n skool te koop, wat vir langer as 'n dekade sonder sy eie vervoer moes klaarkom.
Veneza Rheeder; Skoolhoof; "Sou alle ouers hande vat en verantwoordelikhede deel, kan die skool die droom verwesenlik om teen 2022 nóg 'n minibus aan te skaf."
'n Verheugde skoolhoof, me. Veneza Rheeder, by die nuwe skoolbus. Foto Michelline Nawatises
Michelline Nawatises • [email protected]
Ho?rskool Westside wat meer as 1 200 leerlinge akkommodeer, het twee maande gelede 'n 16-sitplekbus aangeskaf.
Die skoolhoof, Veneza Rheeder, wat die leisels 310 dae gelede oorgeneem het, het gesê die ouers het 'n insamelingsinisiatief van stapel gestuur om vervoer vir die skool te bekom.
"Die bus het 16-sitplekke en die skool het dit kontant gekoop. Dus het ons geen skuld nie. My grootste wens is dat die skool binne die volgende vyf jaar, nog vier minibusse kan koop. Ons is 'n gekombineerde skool met meer as 1 000 leerlinge," het Rheeder gesê.
Aangesien die skool poog dat elke leerling sy of haar skoolloopbaan ten volle kan geniet, is die ouers eers ingelig en is daar vir ouerbetrokkenheid gevra.
"Ons het die skool se behoeftes met hulle gedeel en daarna hul hulp gevra deur 'n vrywillige bydrae van N$150 per kind per kwartaal."
Rheeder het bygevoeg die skool kon in 'n maand N$7 000 insamel.
"As elke leerling N$300 per jaar bydra, sal ons N$540 000 kan insamel. Deur al die ouers aan boord te hê, kan die skool teen die einde van 2022 die volgende minibus koop en só ons droom verwesenlik."
Volgens Rheeder is die leerlinge opgewonde nadat die bussie afgelewer is en kan hulle nie wag om daarvan gebruik te maak nie.
"Die skool gaan die bus slegs vir spesiale geleenthede gebruik, soos onder meer uitstappies, en nie vir daaglikse rondry nie," het sy beklemtoon.
Die departementshoof, William Innes, het gesê hy is dankbaar vir die bus, aangesien dit meer blootstelling sal gee aan die leerlinge wat by sport en kulturele aktiwiteite betrokke is.
Signworld Swakopmund het die skool se wapen en leuse op die bus geborg ter waarde van N$5 500.
"Skole het baie deurgemaak sedert die uitbreking van Covid. My vriende se kinders is by die skool ingeskryf en hulle het niks anders as goeie woorde oor die skool nie. Ons wou ook die leerlinge se gemoedere lig," het Cornelius van Wyk, eienaar van die onderneming, gesê.
Die skoolgebou wat in 'n vervalle toestand is, het ook sorg nodig, aangesien die skool reeds meer as 40 jaar oud is.
Die kragtoevoer verg aandag, dakke lek en sommige vensters kan nie oopmaak nie. 'n Speelgrond is ook 'n noodsaaklikheid vir die preprimêre leerlinge wat deur speel leer.